Адыгэ пщащэм Джомолунгмэ къоджэ
Дунейм щынэхъ лъагэ дыдэ бгым иджы етIуанэу дэкIа Мэз Каринэ Iэтауэ Налшык и аэропортым къыщрагъэблэгъэжащ. Пшынэмрэ бэрэбанэ макъымрэ, Iэгуауэмрэ цIыхухэм я дэрэжэгъуэмрэ щыкуэд утыкум гуфIэжу къихьэжат пщащэ IэмащIэлъэмащIэр. ЛIыгъэ ин хэлъу къыщIэкIащ Кари-нэ, къызыхэкIа лъэпкъри къыщалъхуа хэкури игъэгушхуащ. Дунейм и «унащхьэу» ялъытэ Эверест и щыгум абы щызэкIуэцIихащ Къэбэрдей-Балъкъэрым, адыгэ лъэпкъым, щылажьэ КъБКъУ-м я ныпхэр.
Иджы етIуанэу Джомолунгмэ дэкIащ адыгэ пщащэр. «Сэ мурад зыхуэзгъэувыжу, абы сыщIэхъуэпсу сыщыткъым, — жиIащ Каринэ, журналистхэр щеупщIым, — атIэ езы бгыр къызэджэу аращ. Мызыгъуэгум нэхъ гугъуу щытащ Эверест удэкIуеину. Ар дунейм и щытыкIэми елъытат, жьапщэт, щIыIэт, уэс къесырт, иужьрей лъэбакъуэхэр ерагъыу счауэ аращ».
Апхуэдэуи гушхуэу дыщIигъуащ ХьэтIохъущыкъуей хадэм и щIы Iэмы-щIэ иджы Эверест и щыгум зэрытелъыр.
КъБКъУ-м и проректор Къущхьэ Хъусен жиIащ Мэз Каринэ Эверест и щыгум тIэунейрэ зэрыдэкIар университетым дежкIи, республикэ псом дежкIи зэрыгукъинэр, абы цIыхубэр зэрыригушхуэр. «Спортым щызыIэрыбгъэхьа ехъулIэныгъэхэм нэмыщIи, гъащIэм фIы куэд къыщыппэплъэу Тхьэм къыщIигъэкI, дяпэкIи лъагапIэ инхэм унэсыну сынохъуэхъу», — жиIащ Къущхьэм.
Каринэ кърагъэблэгъэжащ щIалэгъуалэм, КъБР-м и Парламентым, Къэбэрдей-Балъкъэр къэрал университетым, Дунейпсо, Къэбэрдей Адыгэ Хасэхэм я лIыкIуэхэм, и благъэхэм, ныбжьэгъухэм, Iыхьлыхэм.
Къызэхуэсахэм удз гъэгъахэр пщащэм ирату хъуэхъу псалъэхэмкIэ зыхуагъэза нэужь, фэеплъ сурэт зытрагъэхащ.
НэщIэпыджэ Замирэ.
